钦定古今图书集成/理学汇编/文学典/第083卷 > 刘克庄
## 钦定古今图书集成/理学汇编/文学典/第083卷 > 刘克庄

按《福建通志》：克庄字潜夫，莆田人。父弥正，淳熙中进
士。克庄初知建阳县，李知孝等摭其所咏《落梅》诗，以
为讪谤，赖郑清之力辨得释。淳祐初，令赴行在，既至，
特赐同进士出身，除秘书少监兼中书舍人。奏史嵩
之有无父之罪四，无君之罪七，为侍御史章琰劾罢。
寻复旧职，历龙图阁学士，致仕。著《后村居士》《前后续
新四集》行世。卒谥“文定。”弟克逊，字无竞，历官知潮州，
有惠声。

按《尚友录》：“克庄生有异质，日诵万言，为文援笔立就。
为龙图阁直学士。真德秀以学贯古今，文追骚雅，荐
之于朝。所著有《梅花百咏》《后村文稿》五十卷。”